ΑΠΟΦΑΣΗ αριθ. 1775/92/ΕΚΑΧ ΤΗΣ ΕΠΙΤΡΟΠΗΣ της 30ής Ιουνίου 1992 περί επιβολής οριστικού δασμού αντιντάμπινγκ στις εισαγωγές ορισμένων ημιτελών προϊόντων από χαλυβοκράματα, καταγωγής Τουρκίας και Βραζιλίας, περί της οριστικής είσπραξης του προσωρινού δασμού αντιντάμπινγκ που έχει επιβληθεί σε αυτές τις εισαγωγές και περί αποδοχής ανάληψης υποχρεώσεων όσον αφορά τη διαδικασία αντιντάμπινγκ σχετικά με τις εισαγωγές αυτών των προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2424/88/ΕΚΑΧ της Επιτροπής της 29ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Κοινότητας Άνθρακα και Χάλυβα (1), και ιδίως τα άρθρα 10 και 12,

Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από την εν λόγω απόφαση,

Εκτιμώντας ότι:

Α. ΠΡΟΣΩΡΙΝΑ ΜΕΤΡΑ

(1) Η Επιτροπή, με την απόφαση αριθ. 891/92/ΕΚΑΧ (2), επέβαλε προσωρινό δασμό αντιντάμπινγκ στις εισαγωγές ημιτελών προϊόντων από χαλυβοκράματα, καταγωγής Τουρκίας και Βραζιλίας.

Β. ΜΕΤΑΓΕΝΕΣΤΕΡΗ ΔΙΑΔΙΚΑΣΙΑ

(2) Μετά την επιβολή του προσωρινού δασμού αντιντάμπινγκ, ορισμένοι εξαγωγείς ζήτησαν και έγιναν δεκτοί σε ακρόαση από την Επιτροπή ή γνωστοποίησαν γραπτώς τις απόψεις τους σχετικά με το δασμό.

(3) Τα ενδιαφερόμενα μέρη ενημερώθηκαν, κατόπιν αιτήσεώς τους, ως προς τα σημαντικότερα πραγματικά γεγονότα και εκτιμήσεις, βάσει των οποίων επρόκειτο να γίνει σύσταση για την επιβολή οριστικού δασμού και για την οριστική είσπραξη των ποσών που είχαν αποτελέσει αντικείμενο εγγύησης μέσω προσωρινού δασμού. Δόθηκε στα εν λόγω μέρη προθεσμία προκειμένου να προβούν σε διαβήματα μετά την ανακοίνωση των μέτρων.

(4) Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάστηκαν και, όπου αυτό κρίθηκε σκόπιμο, τροποποιήθηκαν τα πορίσματα της Επιτροπής προκειμένου αυτές να ληφθούν υπόψη.

Γ. ΥΠΟ ΕΞΕΤΑΣΗ ΠΡΟΪΟΝ

(5) Μετά την επιβολή προσωρινών δασμών, κατέστη εμφανές ότι, βάσει της περιγραφής του προϊόντος που εμφαίνεται στο σημείο 11 της αιτιολογικής σκέψης και στο άρθρο 1 παράγραφος 1 της απόφασης αριθ. 891/92/ΕΚΑΧ, οι δασμοί επιβάλλονται σε ορισμένα ημιτελή προϊόντα από χαλυβοκράματα ταχείας κοπής, που υπάγονται στον κωδικό ΣΟ 7225 90 15 και τα οποία δεν έχουν σχέση με την έρευνα. Κρίθηκε, κατά συνέπεια, σκόπιμη η τροποποίηση της περιγραφής του προϊόντος ως ακολούθως, ούτως ώστε να αποκλειστούν από την εφαρμογή του δασμού ορισμένα προϊόντα από χαλυβοκράματα ταχείας κοπής: ημιτελή προϊόντα από χαλυβοκράματα, με εγκάρσια τομή τετράγωνη ή ορθογώνια, που έχουν ελαθεί σε θερμή κατάσταση ή που έχουν ληφθεί με συνεχή χύτευση, εκτός από τους χάλυβες ταχείας κοπής, και τα οποία υπάγονται στους κωδικούς ΣΟ 7224 90 09 και ex 7224 90 15.

Δ. ΝΤΑΜΠΙΝΓΚ

Τουρκία

(6) Δεν ελήφθησαν νέα στοιχεία σχετικά με το ντάμπινγκ μετά την επιβολή του προσωρινού δασμού και η Επιτροπή θεωρεί, ως εκ τούτου, οριστικά τα πορίσματά της σχετικά με το ντάμπινγκ, όπως αυτά εκτίθενται στην απόφαση αριθ. 891/92/ΕΚΑΧ.

Συνεπώς, επιβεβαιώνεται ο προκαταρκτικός προσδιορισμός του ντάμπινγκ, όσον αφορά τις εισαγωγές από την Τουρκία.

Βραζιλία

(7) Βάσει του υπολογισμού του ντάμπινγκ, όπως περιγράφεται στα σημεία 15 και 20 έως 25 της αιτιολογικής σκέψης της απόφασης αριθ. 891/92/ΕΚΑΧ, η Επιτροπή προσδιόρισε προσωρινά διαφορετικό περιθώριο ντάμπινγκ για καθέναν από τους τέσσερις βραζιλιανούς παραγωγούς που συνεργάστηκαν κατά τη διάρκεια της προκαταρκτικής έρευνας.

(8) Δεδομένου ότι δεν ελήφθησαν νέα στοιχεία σχετικά με το ντάμπινγκ μετά την επιβολή του προσωρινού δασμού όσον αφορά τις εξαγωγές που πραγματοποιήθηκαν από την Acos Anhanguera (Villares) SA, Sao Paulo, Βραζιλία και την Acos Finos Piratini SA, Porto Alegre, Βραζιλία, τα πορίσματα σχετικά με το ντάμπινγκ όσον αφορά τις εξαγωγές που πραγματοποίησαν οι δύο αυτοί παραγωγοί, και όπως αυτά εκτίθενται στην απόφαση αριθ. 891/92/ΕΚΑΧ θεωρούνται, ως εκ τούτου, οριστικά.

(9) Όσον αφορά τον προσωρινό προσδιορισμό του ντάμπινγκ για την Villares Industrias de Base SA (Vibasa), ο εν λόγω παραγωγός ισχυρίστηκε ότι η Επιτροπή, κατά τον υπολογισμό της κανονικής αξίας, συμπεριέλαβε στο συνολικό ποσό για τα έξοδα πώλησης και για τις γενικές διοικητικές δαπάνες που προστίθενται στο κόστος παραγωγής, ορισμένα έξοδα πωλήσεως που συνδέονται άμεσα με την εγχώρια αγορά και τα οποία δεν επιβαρύνουν τις συναλλαγές κατά την εξαγωγή τους προς την Κοινότητα, και ζήτησε προσαρμογή, σύμφωνα με το άρθρο 2 παράγραφος 10 στοιχείο γ) σημεία i) και v) της απόφασης αριθ. 2424/88/ΕΚΑΧ.

(10) Βάσει των αποδεικτικών στοιχείων που παρέσχε ο εξαγωγέας, η Επιτροπή αποδέχθηκε το αίτημά του και τροποποίησε αντίστοιχα τον υπολογισμό του μέσου σταθμικού περιθωρίου ντάμπινγκ, που καθορίστηκε οριστικά στο 4,9 % των τιμών εξαγωγής cif "ελεύθερο στα σύνορα της Κοινότητας".

(11) Όσον αφορά τον προσωρινό προσδιορισμό ντάμπινγκ για την Companhia Acos Especiais Itabira (Acesita), προβλήθηκε από τον εξαγωγέα ο ισχυρισμός ότι η Επιτροπή υπερεκτίμησε την επίδραση του πληθωρισμού στα έξοδα παραγωγής που χρησιμοποιήθηκαν για τον υπολογισμό της κανονικής αξίας, εφαρμόζοντας εσφαλμένο δείκτη προσαρμογής του πληθωρισμού.

(12) Η Επιτροπή επιβεβαίωσε ότι ο δείκτης προσαρμογής, που χρησιμοποιήθηκε προκειμένου να τεθούν η τιμή εξαγωγής και το κόστος παραγωγής σε συγκρίσιμη βάση κατά το μήνα εξαγωγής, διόγκωσε υπέρμετρα το κόστος παραγωγής. Δεδομένου του ύψους του πληθωρισμού στη Βραζιλία, αυτή η διαφορά έχει σημαντικό αντίκτυπο στο αποτέλεσμα του υπολογισμού του ντάμπινγκ και απαιτεί διόρθωση.

(13) Προβλήθηκε επίσης ο ισχυρισμός και παρασχέθηκαν οι σχετικές αποδείξεις, ότι ορισμένα στοιχεία των οικονομικών δαπανών της Acesita σχετίζονταν με άλλες δραστηριότητες του ομίλου, ιδίως με τη συμμετοχή της Acesita σε θυγατρικές εταιρείες, και ότι έπρεπε, ως εκ τούτου, να θεωρηθούν μη λειτουργικά ως προς την παραγωγή και τις πωλήσεις των προϊόντων που αφορά η διαδικασία.

(14) Βάσει των αποδείξεων που παρεσχέθησαν, η Επιτροπή έλαβε υπόψη τα επιχειρήματα που πρόβαλε ο εξαγωγέας και αναθεώρησε τον υπολογισμό του ντάμπινγκ ως προς την Acesita. Το μέσο σταθμικό περιθώριο ντάμπινγκ καθορίστηκε, κατά συνέπεια, οριστικά σε 8,5 % των τιμών εξαγωγής cif "ελεύθερο στα σύνορα της Κοινότητας".

Ε. ΠΕΡΙΘΩΡΙΑ ΝΤΑΜΠΙΝΓΚ

(15) Τα μέσα σταθμικά περιθώρια ντάμπινγκ που καθορίστηκαν οριστικά και εκφράζονται ως ποσοστό επί τοις εκατό των τιμών εξαγωγής cif "ελεύθερο στα σύνορα της Κοινότητας", έχουν ως εξής:

- Asik Celik, Istanbul, Τουρκία 33,7 % - Acos Anhanguera (Villares) SA,

Sao Paulo, Βραζιλία 15,0 % - Acos Especiais Itabira (Acesita),

BElo Horizonte, Βραζιλία 8,5 % - Villares Industrias de Base SA

(Vibasa), Sao Paulo, Βραζιλία 4,9 % - Acos Finos Piratini SA, Porto Alegre,

Βραζιλία 1,7 %.

(16) Όσον αφορά τους εξαγωγείς που δεν γνωστοποίησαν την ύπαρξή τους κατά τη διάρκεια της έρευνας, η Επιτροπή στήριξε τα πορίσματά της στα διαθέσιμα στοιχεία σύμφωνα με το άρθρο 7 παράγραφος 7 στοιχείο β) της απόφασης αριθ. 2424/88/ΕΚΑΧ. Στην παρούσα περίπτωση, κρίνεται σκόπιμο προκειμένου να αποφευχθεί η καταστρατήγηση του δασμού, να χρησιμοποιηθούν τα πορίσματα της έρευνας και να εφαρμοσθεί περιθώριο ντάμπινγκ 33,7 % για την Τουρκία και 15 % για τη Βραζιλία.

ΣΤ. ΖΗΜΙΑ

(17) Δεδομένου ότι δεν ελήφθησαν στοιχεία σχετικά με τη ζημία για την κοινοτική βιομηχανία και την αιτιώδη συνάφεια αυτής, η Επιτροπή επιβεβαιώνει το συμπέρασμα σχετικά με τη ζημία, στο οποίο κατέληξε η απόφαση αριθ. 891/91/ΕΚΑΧ.

Ζ. ΚΟΙΝΟΤΙΚΟ ΣΥΜΦΕΡΟΝ

(18) Δεν ελήφθησαν παρατηρήσεις από οποιονδήποτε χρήστη των προϊόντων που αφορά η παρούσα διαδικασία και τα οποία υπόκεινται σε προσωρινούς δασμούς αντιντάμπινγκ, μέσα στην προθεσμία που έχει ταχθεί στο άρθρο 2 της απόφασης αριθ. 891/92/ΕΚΑΧ.

(19) Η Επιτροπή επιβεβαιώνει, ως εκ τούτου,το συμπέρασμα που είχε συνάγει, ότι τα συμφέροντα της Κοινότητας απαιτούν προστατευτικά μέτρα έναντι των εισαγωγών, που αποτελούν αντικείμενο ντάμπινγκ, ημιτελών προϊόντων από χαλυβοκράματα, καταγωγής Τουρκίας και Βραζιλίας.

Η. ΥΨΟΣ ΠΡΟΣΩΡΙΝΟΥ ΔΑΣΜΟΥ

Τουρκία

(20) Όσον αφορά τις εξαγωγές από την Τουρκία, δεδομένου ότι τα προσωρινά πορίσματα της Επιτροπής επιβεβαιώθηκαν, το ποσό του οριστικού δασμού αντιντάμπινγκ πρέπει να είναι το ίδιο με το ποσοστό του προσωρινού δασμού αντιντάμπινγκ.

Βραζιλία

(21) Με εξαίρεση τις εξαγωγές που πραγματοποιήθηκαν από την Vibasa και την Acesita, δεδομένου ότι τα προσωρινά πορίσματα της Επιτροπής επιβεβαιώθηκαν, το ύψος του οριστικού δασμού πρέπει να είναι το ίδιο με το ύψος του προσωρινού δασμού αντιντάμπινγκ.

(22) Όσον αφορά τις εξαγωγές που πραγματοποιήθηκαν από την Vibasa και την Acesita και δεδομένων των πορισμάτων που περιλαμβάνονται στα σημεία 9 έως 14 της αιτιολογικής σκέψης, το ύψος του οριστικού δσμού πρέπει να ισούται προς το περιθώριο ντάμπινγκ που υπολογίστηκε, τελικά, βάσει των νέων στοιχείων που παρουσίασαν οι ενδιαφερόμενοι εξαγωγείς, εφόσον το ύψος της ζημίας, όπως αυτό προσδιοριζόταν στην προσωρινή απόφαση και όπως καθορίστηκε οριστικά, είναι υψηλότερο από αυτό το περιθώριο.

Θ. ΑΝΑΛΗΨΕΙΣ ΥΠΟΧΡΕΩΣΕΩΝ

(23) Ένας εξαγωγέας του τουρκικού προϊόντος, η επιχείρηση Asil Celik, όταν πληροφορήθηκε ότι τα κύρια πορίσματα της προκαταρκτικής έρευνας επρόκειτο να επιβεβαιωθούν, πρότεινε την ανάληψη υποχρεώσεων ως προς τις τιμές όσον αφορά τις εξαγωγές της ημιτελών προϊόντων από χαλυβοκράματα προς την Κοινότητα.

(24) Το αποτέλεσμα αυτής της ανάληψης υποχρεώσεων είναι η αναθεώρηση των τιμών εξαγωγής των συγκεκριμένων προϊόντων στην Κοινότητα, σε βαθμό τέτοιο ώστε να εκλείψει η ζημία που προκαλείται στην κοινοτική βιομηχανία. Η Επιτροπή πιστεύει ότι διοικητικά είναι δυνατό να επαληθευτεί η τήρηση αυτής της ανάληψης υποχρεώσεων. Ως εκ τούτου, η Επιτροπή θεωρεί ότι η προτεινόμενη ανάληψη υποχρεώσεων είναι αποδεκτή.

(25) Σε περίπτωση κατά την οποία η εν λόγω ανάληψη υποχρεώσεων δεν τηρηθεί ή αποσυρθεί από τον ενδιαφερόμενο παραγωγό, η Επιτροπή έχει τη δυνατότητα να επιβάλει αμέσως, σύμφωνα με το άρθρο 10 παράγραφος 6 της απόφασης αριθ. 2424/88/ΕΚΑΧ, προσωρινό δασμό βασιζόμενο στα αποτελέσματα και στα συμπεράσματα της παρούσας έρευνας. Στη συνέχεια, είναι επίσης δυνατόν να επιβληθεί από την Επιτροπή οριστικός δασμός, βάσει των στοιχείων που συγκεντρώνονται κατά την παρούσα έρευνα.

(26) Ζητήθηκε η γνώμη της συμβουλευτικής επιτροπής ως προς τις ενέργειες αυτές, η οποία δεν διατύπωσε αντιρρήσεις.

Ι. ΕΙΣΠΡΑΞΗ ΤΟΥ ΠΡΟΣΩΡΙΝΟΥ ΔΑΣΜΟΥ

(27) Κατόπιν των διαπιστωθέντων περιθωρίων ντάμπινγκ και λόγω της σοβαρότητας της ζημίας που υφίστανται οι κοινοτικοί παραγωγοί, θεωρείται αναγκαία η οριστική είσπραξη ποσών που αποτέλεσαν αντικείμενο εγγύησης μέσω προσωρινού δασμού αντιντάμπινγκ μέχρι του ποσού του δασμού που επιβλήθηκε οριστικά, ενώ τα υπερβαίνοντα ποσά αποδεσμεύονται.

(28) Όσον αφορά το σημείο της αιτιολογικής σκέψης 5, κρίνεται σκόπιμο ότι κάθε εγγύηση που έχει κατατεθεί μέσω προσωρινού δασμού αντιντάμπινγκ στις εισαγωγές ορισμένων ημιτελών προϊόντων από χαλυβοκράματα υψηλής ταχύτητας, που υπάγονται στον κωδικό ΣΟ ex 7224 90 15 και είναι καταγωγής Τουρκίας και Βραζιλίας, πρέπει να αποδεσμευτεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ανάληψη υποχρεώσεων ως προς τις τιμές που έχει προταθεί από την επιχείρηση Asil Celik Sanayi ve Ticaret AS, Istanbul, Τουρκία γίνεται αποδεκτή.

Άρθρο 2

1. Επιβάλλεται οριστικός δασμός αντιντάμπινγκ στις εισαγωγές ορισμένων ημιτελών προϊόντων από χαλυβοκράματα, με εγκάρσια τομή τετράγωνη ή ορθογώνια, που έχουν ελαθεί σε θερμή κατάσταση ή που έχουν ληφθεί με συνεχή χύτευση, εκτός από τους χάλυβες ταχείας κοπής, και τα οποία υπάγονται στους κωδικούς ΣΟ 7224 90 09 και ex 7224 90 15 (κωδικός Taric 7224 90 15*90), καταγωγής Τουρκίας και Βραζιλίας.

2. Το ποσοστό του οριστικού δασμού, που βασίζεται στην τιμή "ελεύθερο στα σύνορα της Κοινότητας, μη εκτελωνισμένο", ανέρχεται σε:

- 16,0 % για εισαγωγές ημιτελών προϊόντων από χαλυβοκράματα καταγωγής Τουρκίας (πρόσθετος κωδικός Taric 8672),

- 15,0 % για εισαγωγές ημιτελών προϊόντων από χαλυβοκράματα καταγωγής Βραζιλίας (πρόσθετος κωδικός Taric 8625).

3. Κατά παρέκκλιση από την παράγραφο 2, το ποσοστό του οριστικού δασμού αντιντάμπινγκ ανέρχεται σε:

- 8,5 % για προϊόντα που κατασκευάζονται από την Acos Especiais Itabira (Acesita), Belo Horizonte, Βραζιλία (πρόσθετος κωδικός Taric 8670),

- 4,9 % για προϊόντα που κατασκευάζονται από την Villares Industrias de Base SA (Vibasa), Sao Paulo, Βραζιλία (πρόσθετος κωδικός Taric 8624),

- 1,7 % για προϊόντα που κατασκευάζονται από την Acos Finos Piratini SA, Porto Alegre, Βραζιλία (πρόσθετος κωδικός Taric 8623).

4. Κατά παρέκκλιση από την παράγραφο 2, ο δασμός δεν εφαρμόζεται για προϊόντα που κατασκευάζονται από την Asil Celik Sanayi Ve Ticaret AS, Istanbul, Τουρκία (πρόσθετος κωδικός Taric 8671).

5. Εφαρμόζονται οι ισχύουσες διατάξεις σχετικά με τους δασμούς.

Άρθρο 3

1. Τα ποσά που έχουν κατατεθεί μέσω προσωρινού δασμού αντιντάμπινγκ, σύμφωνα με την απόφαση αριθ. 891/92/ΕΚΑΧ εισπράττονται μέχρι του ύψους των ποσοστών του δασμού που έχει επιβληθεί. Τα ποσά που έχουν κατατεθεί καθ' υπέρβαση του οριστικά επιβληθέντος δασμού αντιντάμπινγκ αποδεσμεύονται.

2. Όσον αφορά τις εξαγωγές που πραγματοποίησε η επιχείρηση Asil Celik Sanayi Ve Ticaret AS, τα ποσά που έχουν κατατεθεί υπό μορφή προσωρινού δασμού αντιντάμπινγκ εισπράττονται πλήρως.

3. Τα ποσά που έχουν κατατεθεί υπό μορφή προσωρινού δασμού αντιντάμπινγκ επί των εισαγωγών ημιτελών προϊόντων από χαλυβοκράματα ταχείας κοπής που υπάγονται στον κωδικό ΣΟ ex 7224 90 15 αποδεσμεύονται.

Άρθρο 4

Η παρούσα απόφαση αρχίζει να ισχύει την επομένη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 30 Ιουνίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, διορθωτικό στην ΕΕ αριθ. L 273 της 5. 10. 1988, σ. 19. (2) ΕΕ αριθ. L 95 της 9. 4. 1992, σ. 26.